Taip, p. Tomai, visiškai pritariu, kad žemėlapis turi skleisti mintį. Jei tie borteliai tokie nereikšmingi, tai kodėl, rupūs miltai, savivaldybė jiems leido pinigus? Darbininkai, kurie juos statė, turbūt labai stebėjosi, kam čia reikia eikvoti betoną ir brangias šlifuoto ganito plokštes kažkokiems beprasmiams borteliams vidury pievos? O gal, vis dėlto, jei jau buvo padarytos visos tos išlaidos, kažkas tais borteliais norėjo iškomunikuoti kokią nors mintį?
Pažiūrėkim, pavyzdžiui, į 1737 m. žemėlapį: https://www.vietosdvasia.lt/wp-content/uploads/2022/04/Piliu-teritorija-vadinamajame-Johano-Georgo-Maksimiliano-Furstenhofo-Vilniaus-plane.-1737-m..jpg (čia tik mažas fragmentėlis). O tai tau, Katedra savo vietoj, pilis savo vietoj, „Taikomosios dailės muziejus“ savo vietoj, o ten, kur dabar yra tie beprasmiai borteliai... stovi tikri bokštai. Dar nenugriauti. Jie ten stovėjo šimtmečius. Jie ten stovėjo ilgiau, nei praėjo laiko nuo jų nugriovimo iki šios dienos; o dabar jų tiksli vieta nustatyta archeologiškai ir pažymėta tikrovėje. Tiesiog laiko mašina į praeitį. Dabartinė Katedros varpinė, pasirodo, buvo vienas iš tokių bokštų. Taigi, nusiskanuoji seną žemėlapį, paimi kokią nors tinkamą programą (pavyzdžiui šitą: https://www.maptiler.com/engine/) ir sutapdini seną žemėlapį su dabartiniu. Pasirodo, ten, kur dabar yra Narvesen kioskas, senovėje buvo tiltukas per upelį (hmm, kodėl ten žemė ir dabar tarsi kažkokia drėgnoka?). Aha, bet norint sutapdinti seną žemėlapį su dabartiniu, reikia turėti gerą dabartinį. Kaip manot, kodėl pernai vasarą žymėjau miško takelius Antakalnyje? Kam jie svarbūs, po galais? Matot, yra vienas ilgas tiesus takas, tarsi Tverečiaus gatvės tęsinys, galiausiai atsimušantis į miško keliuką ties Pragiedrulių sodais? Jei pažiūrėtume, pavyzdžiui, į 1915 m. vokišką žemėlapį (sumažinta kopija: https://www.maps4u.lt/lt/includes/siuntiniai/Z/Vinius/Wilno_GE_1915_s.jpg), pasirodys, kad ten buvo suplanuota tokia „Tuopų gatvė“ (Pappelstrasse). Regis, XX a. pradžioje buvo suplanuota ją įrengti, ji įtraukta į žemėlapius ir pradėti darbai, o vėliau, galbūt dėl karų, tai niekada nebuvo įgyvendinta. Ar tie 100+ metų senumo keliukai dabar visai išnykę? Ar išlikę kaip miško takai? Gal verta ten pasivaikščioti su GPS (galima ir su draugais ir alum)? O kur pažymėti tuos surastus takelius? Taip atrandi OSM, skaitai JOSM instrukcijas ir t.t. O tas keliukas, ties kuriuo pasibaigia „Pappelstrasse“, vadinasi „Werschupper Weg“. Še tai tau, bet juk tai reiškia „Viršupio kelias“! Ar tik nebus tai senoji Viršupio upelio vaga? O kokia prasmė žinoti, kur kadaise tekėjo Viršupio upelis? Pala, ar tik kažkur ten nebuvo Žygimanto Augusto dvaras, vadintas Viršupiu? Ir taip toliau.
Labai teisingai pasakėte, kad žemėlapis turi komunikuoti mintį, p. Tomai. O tos mintys būna įvairios.